Summer 03, schweissgebadet,  dr Chischtäflicker sich  ein ladet.    Bi derä Hitz erwacht mi Trieb,  I gang in d'Gartebeiz go flirte.  I lueg nach links, I lueg nach rechts  und zwinkere au wiene Gstörte.  Doch keini nimmt vo mir Notiz,  was mag die an mir numme störe?  Jetzt isch klar, so wien ich schwitz  wird ich wohl chum eini betöre.    Summer 03, geils Bikini.  Wär das schön wär die jetz mini.    Sex chasch natürlich au vergässe,  vill z'heiss für wildi  Liedeschaft.  Gosch lieber gone Glacé ässe  oder trinksch en Öpfelsaft.  Und wenn's denn garnüm chasch verhebe  wartisch halt bis Mitternacht.  An schlofe isch jo eh nüm z'dänke  will jedä Nochber s'gliche macht.    Summer 03, jetzt muesch lose,  alli Fraue us de Hose!    Bi über 40 Grad im Schatte  will natürlich au kein schaffe.  Lieber vor em Venti sitze  oder Ärsch im Web begaffe.  Milliarde Usfäll sin denn  d'Folg,  de Chefe wird dr Lohn scho kürzt.  Und s'Internet chasch au vergässe  will dr Compi ständig stürzt.    Summer 03, Sunnebrand,  bim Suffä blibsch so unerkannt.    Au d'Wasserknappheit nimmt is mit,  für d'Autofreaks ischs nid der Hit.  Isch s'Wasser knapp darfsch nämli nid  dr Chare wäsche jederzit.  So fahre sie denn meilewit  zum luege wo's no Wasser git  bis denn dr Sprit nach gwüsser Zit  uf Null isch und ihr  Favorit  verstaubt im Strossegrabe lit.  Doch gwäsche isch er trotzdäm nid.    Summer 03, Auto wäsche,  das mache wirklich numme Fläsche!    Was blibt eim do no anders übrig  als in d'Badi Lieschtel z'go?  So wien ich ghört ha hei die au  e neui Rutschbahn übercho.  Jetzt standi vor dr Igangstüre  woni grad no stärker schwitz.  Und was loht mi transpiriere?  Dr Itritt isch's, nid d'Summerhitz!    Summer 03, ritschi ratschi,  hesch mi gseh, in's Wasser klatschi.    Sächs Batze zum in's Wasser gumpe  finde mir chli übertriebe.  Do si mer nögschtens am verlumpe  und chönne grad deheime blibe.  Für d'Rutschbahn müemer au nid go,  die näme mir jetzt sälber mit.  denn schliesslich goht's de Chischtäflicker  um dr Spass, nid dr Profit.    Summer 03, sinnlos heiss.  Drum ich mich jetzt in's Wasser schmeiss!    Die  stelle mir im Stedtli uf,  und zwar diräkt bim grosse Brunne.  Denn bruche mir kei Badi meh,  im Pryys sin mir au nid so gschpunne.  Für ei Stutz chasch denn aberutsche  und in's Stedtli inebrüele,  so lut das würklich jede ghört,  'dr Ranze chasch au günschtig chüele!'